秋日程伯玉携詩見過次韵
作者：孫應時
朝代：宋

paragraphs: 秋聲入梧桐，落葉驚甕牖。
菊叢生細香，安排作重九。
幽子曳杖吟，蓬門獨搔首。
故人惠然來，新詩出瓊玖。
歡言掃吾室，餖飣隨所有。
高談雜古今，疑義相可否。
當年醉翁意，固不在杯酒。
人生等一夢，諒無金石壽。
從渠豢鍾鼎，未可薄藜糗。
斯須較榮枯，千載判妍醜。
君侯文章家，世胄衣冠後。
何傷回憲貧，正是裘牧友。
俗子揶揄人，古道陵遲久。
無勞問董龍，定是何雞狗。